b'\n_START_ARTICLE_\nApeldoorn\n_START_SECTION_\nByen Apeldoorn\n_START_PARAGRAPH_\nApeldoorns historie begynner i cirka 792, da det ble omtalt som \xc2\xabvilla ut marca Appoldro\xc2\xbb i et gavebrev. Bosetningen ble etablert p\xc3\xa5 stedet hvor den gamle veien fra Amersfoort til Deventer krysset den fra Arnhem til Zwolle. Et kart fra 1740 refererer til stedet som Appeldoorn._NEWLINE_Mot slutten av 1500-tallet kom papirproduksjon i gang og byen vokste fort. Ved bekken De Grift, som idag igjen sildrer gjennom byens sentrum, ble de f\xc3\xb8rste papirm\xc3\xb8llene bygget. Denne industri hadde stor betydning for byen frem til 1800, hvor dette ble redusert til noen f\xc3\xa5 store papirfabrikker. Noen m\xc3\xb8ller ble omdisponert til vaskerier._NEWLINE_Det var viktig for byens utvikling at Oranjen-familien bosatte seg der. I 1684 kj\xc3\xb8pte Stattholder Wilhelm III slottet Het Loo, fordi det l\xc3\xa5 sentralt i et stort jaktomr\xc3\xa5de. I et fors\xc3\xb8k p\xc3\xa5 \xc3\xa5 etterligne andre palasser, blant andre Versailles, \xc3\xb8nsket han ogs\xc3\xa5 i Apeldoorn et palass av format, og bygget ut slottet. Fontenen ved palasset m\xc3\xa5tte sprute h\xc3\xb8yere enn den ved Versailles, og slik ble den ogs\xc3\xa5 bygget. Ogs\xc3\xa5 tidligere dronning Wilhelmina har bodd i palasset Het Loo._NEWLINE_I 1869 ble Apeldoorn-kanalen ferdigstilt, slik at byen fikk sin egen havn p\xc3\xa5 lik linje med hansabyene Deventer og Zutphen. Kanalen er idag demmet opp og er i hovedsak til glede for befolkningen ved isrike dager vinterstid eller for fiske._NEWLINE_Apeldoorn ble i 1876 knyttet til landets jernbanenett. Stasjonsbygningen hadde et separat venterom for de kongelige._NEWLINE_Apeldoorn var en relativt ubetydelig by frem til de store byggeprosjektene p\xc3\xa5 1800-tallet og de som fulgte annen verdenskrig. I seksti\xc3\xa5rene etablerte en del myndighetsbedrifter seg i byen. Innbyggertallet steg kraftig, og helt nye bydeler ble planlagt og bygget fra grunnen; slik kom bydelene De Maten (50\xc2\xa0000 innbyggere) og Zevenhuizen til i 1960- og 1970-\xc3\xa5rene. Idag er Apeldoorn et viktig utdannelsessenter. Byen er den 14. st\xc3\xb8rste i Nederland._NEWLINE_Apeldoorn er kjent for sine praktfulle parker og dens gr\xc3\xb8nne karakter. Et kjennetegn for byen er den spesielle hustypen med mange frittst\xc3\xa5ende villaer og relativt f\xc3\xa5 h\xc3\xb8yblokker. Byen er utvidet og nye bydeler som Zonnehoeve og Zuidbroek er kommet til.\n_START_SECTION_\nSeverdigheter\n_START_PARAGRAPH_\nApenheul er en dyrepark som huser mange forskjellige typer aper, hvorav noen kan bevege seg fritt blant bes\xc3\xb8kere._NEWLINE_Sydvest-hj\xc3\xb8rnet av kommunen er del av Hoge Veluwe, en nasjonalpark._NEWLINE_AGOVV Apeldoorn er et fotballag som har tilh\xc3\xb8righet i byen. De spiller i nest \xc3\xb8verste divisjon i Nederland og man kan se kampene p\xc3\xa5 hjemmebanen Sportpark Berg & Bos, som ligger nettopp i Apeldoorn.'